भाजपा के 80 में 75 प्रत्याशी ईसाई, मेघालय में तृणमूल के 56 में से 55
No Hindutva in Nagaland-Meghalaya, local issues dominate – 75 out of 80 BJP candidates Christians, 55 out of 56 Trinamool candidates in Meghalaya नगालैंड और मेघालय में 27 फरवरी को विधानसभा चुनाव की वोटिंग है। दोनों ही राज्य ईसाई बहुल हैं।
नगालैंड और मेघालय में 27 फरवरी को विधानसभा चुनाव की वोटिंग है। दोनों ही राज्य ईसाई बहुल हैं। मेघालय की आबादी में 75% ईसाई हैं। जबकि, नगालैंड में करीब 88% आबादी ईसाई धर्म को मानती है। क्षेत्रीय पार्टियां और कांग्रेस इन राज्यों में अपने पुराने तरीकों से वोटरों को साधने में जुटी हैं। वहीं, भाजपा की रणनीति इन राज्यों के लिए देश के अन्य राज्यों से काफी अलग है।
भाजपा का फोकस यहां हिंदुत्व की जगह लोकल मुद्दों पर है। नगालैंड और मेघालय में भाजपा की रणनीति काफी हद तक समान ही है। मेघालय में पार्टी सभी 60 सीटों पर चुनाव लड़ रही है। नगालैंड में भाजपा 20 उम्मीदवारों के साथ मैदान में है। कुल 80 में से 75 उम्मीदवार ईसाई और शेष भी गैर-हिंदू हैं। कांग्रेस ने दोनों राज्यों में बड़ी संख्या ईसाइयों को टिकट दिया है।
मेघालय कांग्रेस की समन्वयक बबीता शर्मा ने संख्या तो नहीं बताई, लेकिन इशारा किया कि लगभग सभी प्रत्याशी ईसाई हैं। शर्मा ने कहा, कांग्रेस धर्म या जाति के आधार पर टिकट नहीं देती है। नगालैंड में कांग्रेस के 23 में लगभग सभी जनजातीय ईसाई समुदाय से हैं। टीएमसी नगालैंड में चुनाव नहीं लड़ रही है लेकिन मेघालय में 56 में से 55 प्रत्याशी ईसाई हैं।
चर्च के पदाधिकारियों के साथ बैठक कर रही है भाजपा
बीफ पर भाजपा का अलग रवैया
भाजपा की रणनीति विवादित मुद्दों को छोड़ विकास के एजेंडे पर काम करना है। भाजपा नेता चर्च के पदाधिकारियों के साथ बैठक कर रहे हैं। बीफ का विरोध करने वाली भाजपा के लिए यहां स्थिति उलट है। मेघालय भाजपा अध्यक्ष अर्नेस्ट मावरी ही कह चुके हैं कि वे बीफ खाते हैं और पार्टी को आपत्ति नहीं है।
मेघालय: वोटर से जुड़ने की कोशिश
मेघालय में भाजपा ने 2018 में पार्टी ने 60 सीटों में से 48 पर उम्मीदवार उतारे, इनमें 2 जीते भी। एनपीपी के साथ भाजपा सरकार में शामिल रही। इस बार भाजपा सभी सीटों पर लड़ रही है। उसकी रणनीति प्रत्येक वोटर के साथ जुड़ने की है, क्योंकि वोटर उम्मीदवार के साथ संपर्क चाहता है।
नगालैंड: स्थानीय नायकों का सम्मान
भाजपा नगालैंड सहित हर राज्य के स्थानीय नायकों का सम्मान कर और उनकी स्मृति में कार्यक्रमों का आयोजन कर लोगों को जोड़ती रही है। प्रधानमंत्री मोदी ने रानी गाइदिनल्यू की जयंती कार्यक्रम में शामिल हो चुके हैं।
विपक्ष उठा रहा भाजपा पर सवाल
कांग्रेस, तृणमूल सहित अन्य विपक्षी दल भाजपा को ईसाई विरोधी बता रहे हैं। कांग्रेस ने कहा, छत्तीसगढ़ जैसे कांग्रेस शासित राज्य में भाजपा चर्चों पर हमले करा रही है। पूर्वोत्तर में चुनाव जीतने के लिए विकास की बात कर रही है।
राहुल बोले: मेघालय में भाजपा के साथ है तृणमूल
कांग्रेस नेता राहुल गांधी ने बुधवार को शिलॉन्ग में सभा संबोधित की। उन्होंने कहा, तृणमूल कांग्रेस ने गोवा में बड़ी रकम खर्च की, क्योंकि उनका विचार भाजपा की मदद करना था। मेघालय में भी टीएमसी का मकसद भाजपा को सत्ता में लाना है। उधर,तृणमूल नेता ममता बनर्जी ने कहा, पार्टी बाहर से आने वाले लोगों को पूर्वोत्तर राज्य के निवासियों पर सीएए और एनआरसी नहीं थोपने देगी।